
A jövedelmi egyenlőtlenség hatása a gazdasági növekedésre Latin-Amerikában

Dolgozatom a jövedelmi egyenlőtlenség gazdasági növekedésre gyakorolt hatásának bemutatásával foglalkozik, kiemelten vizsgálva a latin-amerikai régiót, mely az egyenlőtlenségek tekintetében kirívóan magas értékekkel rendelkezik. Elsődleges szándékom a kérdéskör általános megismerése volt a megfelelő szakirodalmak összegyűjtésével és az eredményeik értékelésével. Az egyenlőtlenség és a gazdaság relációjával kapcsolatos szempontok bemutatását követően az említett tényezők gyakorlati megvalósulását vizsgálom részletbe menően kilenc latin-amerikai ország esetében. Az országokat gazdasági súlyuk, illetve az adatelérhetőség figyelembevételével választottam, így Argentína, Bolívia, Brazília, Chile, Kolumbia, Mexikó, Paraguay és Uruguay az elsődlegesen vizsgált államok.
Módszertan tekintetében egyaránt hagyatkozok szekunder és primer vizsgálatokra is. Szekunder adatgyűjtést végezve egy rövid történelmi áttekintés mellett négy fő dimenziót vizsgálok a régió tekintetében, melyeken keresztül az egyenlőtlenség hatást gyakorolhat a növekedésre. A négy fő szempont az egyenlőtlenség okozta politikai instabilitás, a humánerőforrás-befektetésekhez történő egyenlőtlen hozzáférés, a redisztribúciós politika és kormányzati intézkedések és az egyenlőtlen társadalmi helyzetben történő válságkezelés. Az így leírt és megismert gazdasági környezet szolgáltat háttért a primer kutatásom eredményéhez. Regresszió-analízist végzek a jövedelmi egyenlőtlenség gazdasági növekedésre gyakorolt hatásáról, így saját számítási adatokkal is alátámasztva az elméleti megközelítésben szerzett eredményeket.
A végzett megfigyelések tekintetében elmondható, hogy a rendkívül magas jövedelmi egyenlőtlenség Latin-Amerikában mérhetően káros hatással van a gazdasági növekedésre, és potenciális oka lehet a térség lemaradásának. A probléma feloldása érdekében a végzett kutatásom alapján lehetséges megoldásnak tartom az állami intézményrendszerek jogi és politikai értelemben vett megerősítését, a humánerőforrásba történő befektetések ösztönzését – különösen az oktatáshoz történő jövedelmi helyzettől független hozzáférhetőség tekintetében – illetve a redisztribúciós intézkedések újra gondolását, különös figyelmet fektetve a releváns célcsoport kiválasztására és a hatékony kivitelezésre.



